Xalq deputatlari Toshkent viloyati Kengashining sessiyasi

15.12.2016
2016-yil 15-dekabr kuni xalq deputatlari Toshkent viloyati Kengashining navbatdan tashqari sessiyasi boʻlib oʻtdi.
Sessiyada O‘zbekiston Respublikasi Prezidenti Shavkat Mirziyoyev nutq soʻzladi.
Davlatimiz rahbari Toshkent viloyatida sanoat, qurilish, qishloq xoʻjaligi tarmoqlarida, kichik biznes va xususiy tadbirkorlikni rivojlantirish, qishloqlarda zamonaviy uylar barpo etish, aholi bandligini ta’minlash borasida, ijtimoiy sohalarda muayyan natijalarga erishilayotganini ta’kidladi.
Shavkat Mirziyoyev Toshkent viloyatini ijtimoiy-iqtisodiy rivojlantirish boʻyicha yirik loyihalarni boshlab bergan O‘zbekiston Respublikasi Birinchi Prezidenti Islom Karimovning ulkan xizmatlari haqida alohida toʻxtaldi.
Joriy yilning oʻtgan 9 oyida viloyatda yalpi hududiy mahsulotning oʻsishi 106,9 foizni, jumladan, sanoat mahsulotlari ishlab chiqarish hajmi 106,8 foiz, xizmat koʻrsatish hajmi 116,3 foizni tashkil qildi. Qishloq xoʻjaligi mahsulotlari ishlab chiqarish hajmining 6,4 foizga oʻsishi ta’minlandi.
Viloyatda amalga oshirilayotgan ishlarni qayd etish bilan birga, galdagi vazifalar, yechimini kutayotgan muammolar xususida ham atroflicha soʻz yuritildi.
Qishloq xoʻjaligini bosqichma-bosqich isloh qilish, fermer xoʻjaliklari ekin maydonlarini optimallashtirish asosida yiriklashtirish, ularning moliyaviy-iqtisodiy ahvolini yanada yaxshilash lozim. Pirovardida qishloq aholisining daromadi va turmush darajasini oshirish, qishloqlar qiyofasini tubdan oʻzgartirish, zamonaviy infratuzilmalarni yanada rivojlantirish imkoniyati kengayadi. Bu borada Toshkent viloyatida barcha imkoniyatlar mavjud, dedi davlatimiz rahbari.
Poytaxt viloyati yerining unumdorligi, hosildorligi bilan respublikamizning boshqa hududlaridan ajralib turadi. Bu imkoniyatdan samarali foydalanish uchun yerni haqiqiy dehqonga, fermer boʻlaman, deb koʻzi yonib turgan mirishkorlarga berish kerak. Dehqon boy boʻlsa, davlat boy boʻladi, dedi Prezidentimiz.
O‘zbekiston Respublikasi Vazirlar Mahkamasining 2016-yil 9-sentabrdagi «2016 − 2018-yillarda Toshkent viloyati shaharlari va tumanlarini kompleks rivojlantirish chora-tadbirlari dasturi toʻgʻrisida"gi qarori poytaxt viloyatini har tomonlama rivojlantirishda muhim ahamiyat kasb etishi alohida qayd etildi.
Tanqid va tahlil ruhida oʻtgan yigʻilishda Prezidentimiz Toshkent viloyati yoshlarini ish bilan ta’minlash borasida sustkashlikka yoʻl qoʻyilayotgani, kollej oʻquvchilarining davomati nazoratsiz qolayotganini qayd etar ekan, mutasaddilar bu masalaga alohida e’tibor qaratishi zarurligini ta’kidladi.
Viloyat hududida foydalanilmay turgan bino va inshootlarni investitsiya kiritish sharti bilan "nol" qiymatda sotish boʻyicha berilgan topshiriqlarni oʻz vaqtida bajarmagani uchun O‘zbekiston Respublikasi Xususiylashtirish, monopoliyadan chiqarish va raqobatni rivojlantirish davlat qoʻmitasi raisi D.Hidoyatovga hayfsan berildi.
Toshkent viloyati – katta iqtisodiy salohiyatga, ulkan imkoniyatlarga ega hudud. Zamonaviy sanoat tarmoqlarini rivojlantirish, xalqaro bozorda raqobatbardosh mahsulotlar ishlab chiqaradigan yangi korxonalar barpo etish va mavjud quvvatlarni modernizatsiya qilish bugungi kunning dolzarb masalasidir. Eksport qiluvchi korxonalarni qoʻllab-quvvatlash, kichik biznes va xususiy tadbirkorlik subyektlarini eksport faoliyatiga jalb etishni muttasil oshirib borish zarur, dedi Prezidentimiz.
Yigʻilishda viloyatni barcha sohalarda yanada rivojlantirish, sanoat salohiyatini oshirish, ijtimoiy infratuzilmasini modernizatsiya qilish masalalari tahlil etildi. Tegishli vazirlik va idoralar rahbarlariga mavjud kamchiliklarni bartaraf etishga doir koʻrsatmalar berildi.
Sessiyada tashkiliy masala koʻrildi. Boshqa ishga oʻtgani munosabati bilan Islom Ergashxoʻjaev viloyat hokimi vazifasini bajaruvchi vazifasidan ozod etildi. O‘zbekiston Respublikasi Prezidenti Shavkat Mirziyoyev tavsiyasiga binoan Angren shina zavodi direktori lavozimida ishlab kelayotgan Shukurullo Boboyev Toshkent viloyati hokimi etib saylandi.
Mehnat faxriysi Ummat Mirzaqulov, “Olmaliq kon-metallurgiya kombinati” aksiyadorlik jamiyati direktori Aleksandr Farmonov, Piskent tumani hokimi Akmaljon Isaboyev va boshqalar Prezidentimiz nutqida Toshkent viloyatini ijtimoiy-iqtisodiy rivojlantirishning eng muhim ustuvor yoʻnalishlari har tomonlama chuqur tahlil etilib, istiqboldagi dolzarb vazifalar aniq belgilab berilganini, viloyat ahli bildirilgan fikrlardan toʻgʻri xulosa chiqarib, islohotlar samarasini yanada yuksaltirish, barcha soha va tarmoqlar boʻyicha qabul qilingan dasturlarni izchil amalga oshirish uchun astoydil mehnat qiladi, deb ta’kidladi.